આદર્શનગર…ગોંડલ પછી પાલિતાણાનો તરત નંબર આવે…રૂપાના ચકચકતા ઘૂઘરા જેવું પાલિતાણા તે દી’ ગુલાબોની નગરી…! ચારે બાજુ ગુલાબોની મઘમઘતી વાડીઓ. ઘી-દૂધની તો નદીઓ વહે… જૈન ધર્મનો ર્તીર્થરાજ શત્રુંજય ડુંગર જે શહેર પાસે હોય, જ્યાં દેશ અને વિદેશથી હજારો યાત્રીઓ રોજ તીરથે આવતા હોય , ભગવાન મહાવીર સ્વામીનાં જ્યાં બેસણાં હોય, ત્યાં ચાની લારીઓ, ઓઘરાળાં, એઠાં કપ-રકાબીઓ અને માખીઓનો બણબણાટ કઇ રીતે પોસાય? ચા હોય એટલે બીડીઓ હોય અને ચા-બીડીની પાછળ એદીપણાં, એઠવાડો, અલકમલકની ખોદણી, ખીખી અને અળવીતરાઇ આવે. કેમ પોસાય?